# A tanulmányok alatti vizsgák szabályai

### A vizsgaszabályzat célja

Vizsgaszabályzatunk célja a szakképzési törvény végrehajtási rendeletének 182-192 §. foglalt felhatalmazás alapján a tanulók tanulmányok alatt tett vizsgái lebonyolítási rendjének szabályozása. A fenti jogszabályban foglalt szabályozás szerint a tanulmányok alatti vizsga (osztályozóvizsga, javítóvizsga, különbözeti vizsga)

* követelményeit,
* részeit (írásbeli, szóbeli, gyakorlati) és
* az értékelés rendjét

az oktatói testület a szakmai program alapján határozza meg, és a helyben szokásos módon nyilvánosságra hozza.

A tanulmányok alatti vizsgák célja azon tanulók osztályzatainak megállapítása,

a) akiknek félévi vagy év végi osztályzatait évközi teljesítményük és érdemjegyeik alapján a jogszabályok és az intézmény pedagógiai programja szerint nem lehetett meghatározni

b) akik előrehozott érettségit kívánnak tenni, és azért az adott tárgyból tanulmányi kötelezettségüket hamarabb kívánják teljesíteni.

c) akik egyéni munkarendben teljesítik a tanévet

A szabályosan megtartott tanulmányok alatti vizsga nem ismételhető.

A sajátos nevelési igényű tanulók esetében a szakértői bizottság határozata alapján hozott igazgatói határozat figyelembevételével történik a vizsgára bocsájtás és a vizsga szervezése.

### A vizsgaszabályzat hatálya

Jelen vizsgaszabályzat az intézmény által szervezett tanulmányok alatti vizsgákra, azaz:

* osztályozó vizsgákra,
* különbözeti vizsgákra,
* javítóvizsgákra vonatkozik.

Hatálya kiterjed az intézmény valamennyi tanulójára:

* aki osztályozó vizsgára jelentkezik,
* akit az oktatói testület határozatával osztályozó vizsgára utasít,
* akit az oktatói testület határozatával javítóvizsgára utasít.

Kiterjed továbbá más intézmények olyan tanulóira

* akik átvételüket kérik az intézménybe és ennek feltételeként az intézmény igazgatója különbözeti vizsga letételét írja elő.

Kiterjed továbbá az intézmény oktatói testületének tagjaira és a vizsgabizottság megbízott tagjaira.

### Az értékelés rendje

Ha a vizsgatantárgy írásbeli vizsgarészt is tartalmaz, akkor az írásbeli vizsga lezárását követően a vizsgáztató oktató kijavítja a dolgozatot. Követelmény, hogy a dolgozat javítása pontozásos rendszerben történjék, az egyes részpontszámokat és az egyes részekre kapható maximális pontszámot egyaránt meg kell jelölni.

*Ha az írásbeli vizsgarész mellett a vizsgatantárgy szóbeli vizsgarészt is tartalmaz,* az írásbeli maximális pontszáma – az idegen nyelv vizsgatantárgy kivételével – a teljes vizsgára kapható pontszám 60%-ával egyezik meg. Idegen nyelv esetében az írásbeli pontszáma az összes pontszám 80%-ával azonos.

*Ha a gyakorlati vizsgarész mellett a vizsgatantárgy szóbeli vizsgarészt is tartalmaz*, a gyakorlati vizsgarész maximális pontszáma a teljes vizsgára kapható pontszám legalább 40%-ával egyezik meg.

Akár egy, akár több vizsgarészt tartalmaz a vizsgatárgy, az egyes vizsgarészekben elért pontszámok összege alapján az osztályzat a Képzési és Kimeneti Követelmények alapján kerül meghatározásra

Nem egész százalékos eredmények elérése esetén a kerekítés általános szabályait kell alkalmazni.

Amennyiben a tanuló a tanulmányok alatti vizsgát több évfolyam anyagából kívánja letenni, akkor a vizsgákat minden évfolyam anyagából külön kell teljesítenie.

### A továbbhaladás feltételei

A tanuló osztályzatait évközi teljesítménye és érdemjegyei vagy a tanulmányok alatti vizsgákon nyújtott teljesítménye alapján kell megállapítani.

Ha a tanuló a következő tanév kezdetéig nem teljesítette az adott képzési típus adott évfolyamára előírt tanulmányi követelményeket, tanulmányait az évfolyam megismétlésével folytathatja.

Ha a tanuló a következő tanév kezdetéig azért nem tett eleget a tanulmányi követelményeknek, mert az előírt vizsga letételére az oktatói testülettől halasztást kapott, az engedélyezett határidő lejártáig tanulmányait felsőbb évfolyamon folytathatja.

### A vizsgatárgyak részei és követelményei

Minden vizsgatantárgy követelményei azonosak az adott évfolyam adott tantárgyának az iskola szakmai programjában található követelményrendszerével.

|  |  |  |  |
| --- | --- | --- | --- |
| Vizsgatárgy | Írásbeli | Szóbeli | Gyakorlati |
| Kommunikáció Magyar nyelv és irodalom | X |  |  |
| Matematika | X |  |  |
| Történelem és társadalmi ismeretek | X |  |  |
| Etika | X |  |  |
| Idegen nyelv | X | X |  |
| Informatika |  |  | X |
| Természetismeret | X |  |  |
| Földrajz |  | X |  |
| Testnevelés és sport |  |  | X |
| Szakmai elméleti tantárgyak | X | X |  |
| Szakmai gyakorlati tantárgyak |  |  | X |